title: Nicoya gazaxo
text: Taneafa vestara va pacifikafa krimta ke Costarika bak 1519 dilizeyer, kaiki zabdura va Panamá widava gan Pedro Arias Davila. Bata vestasa brinuga gadena gan Gaspar de Espinosa is stedana gan Juan de Castañeda va krimtaxo mal Punta Burica kal Nicoya pargalu exuleyer. Arti barda, bak 1522, Gil González Dávila va taneafa espanafa brinuga van pacifikafa krimta ke Costarika gadeyer. Ton tadle dem lo decemoy ayik, bata brinuga va taneafa kevlakira va selt ke Nicoya askiyir, artlapison va Nicoya dega. Espanik va konaka wida koe kuksaxo ke Tempisque bost remlakiyid aze va Nicoya wid artlakiyid. Remi sanoy viel zavzagiyid ise va roti is rictela ke Nicoa gazik tove aryon vemaf wid rorabateyed.  Baka bata uzerara, espanik va culiek ton moava gan okilik ke Nicoya mbi firviyid isen konaka ailkera zo skuyud. Andrés de Cereceda jwasuteptik ke brinuga va woda vas 6063 korik rictulon gu Nicoya bazeyer, trabe tela toleafa lozolonafa sanelia trasiyina gan espanik kene krimta ke Pacifika welfa bak 1520-e sanda.